
Text rozhodnutia
Súd: Krajský súd Prešov Spisová značka: 23Co/177/2015 Identifikačné číslo súdneho spisu: 8714209520 Dátum vydania rozhodnutia: 26. 05. 2016 Meno a priezvisko sudcu, VSÚ: Mgr. Miloš Kolek ECLI: ECLI:SK:KSPO:2016:8714209520.1 Uznesenie Krajský súd v Prešove v právnej veci žalobcu: ZH Kredit, s. r. o., so sídlom Dvořákovo nábrežie 8/A, Bratislava, IČO: 36 049 581, právne zastúpený JUDr. Felixom Neupauerom, advokátom, Dvořákovo nábrežie 8/A, Bratislava, proti žalovanému: I. R., nar. XX.XX.XXXX, F. XXX, J. R., o zaplatenie sumy 27,29 eur s prísl. takto r o z h o d o l : Pripúšťa späťvzatie návrhu na začatie konania. Zrušuje uznesenie a konanie zastavuje. Žalobca nemá právo na náhradu trov konania, žalovanému náhradu trov konania nepriznáva. o d ô v o d n e n i e : V uvedenej právnej veci súd prvého stupňa uznesením konanie zastavil a rozhodol, že vec bude po právoplatnosti uznesenia postúpená Úradu pre dohľad nad zdravotnou starostlivosťou. Žalobca po doručení tohto uznesenia, avšak predtým ako uznesenie nadobudlo právoplatnosť, zobral návrh na začatie konania v celom rozsahu späť. Dôvod späťvzatia neuviedol. Späťvzatie bolo doručené žalovanému na vyjadrenie, tento nevyjadril svoj nesúhlas so späťvzatím. Podľa § 208 OSP: Ak je návrh na začatie konania vzatý späť, keď už rozhodol súd prvého stupňa, ale jeho rozhodnutie nie je dosiaľ právoplatné, odvolací súd rozhodne o pripustení späťvzatia. Súd späťvzatie nepripustí, ak druhý účastník s tým nesúhlasí. Ak späťvzatie pripustí, odvolací súd zruší rozhodnutie súdu prvého stupňa a konanie zastaví. Odvolací súd v danej veci koná podľa § 208 OSP, keďže bol návrh na začatie konania vzatý späť po tom, ako rozhodol súd prvého stupňa, ale jeho rozhodnutie nie je dosiaľ právoplatné. Odvolací súd na základe späťvzatia návrhu rozhodol o pripustení späťvzatia návrhu. Žalovaný nevyjadril nesúhlas so späťvzatím, a preto nie je dôvod späťvzatie nepripustiť. Keďže späťvzatie návrhu bolo pripustené, odvolací súd zrušil rozhodnutie súdu prvého stupňa a konanie zastavil. Zároveň odvolací súd podľa § 151 ods. 1 OSP a § 224 ods. 1 OSP a § 146 ods. 1 písm. c) OSP rozhodol aj o trovách konania. Žalobca späťvzatím návrhu zavinil zastavenie konania, právo na náhradu trov konania má teda žalovaný v súlade s § 146 ods. 2 prvá veta OSP. Žalovanému však žiadne trovy konania nevznikli, a preto odvolací súd o trovách konania rozhodol tak, že žalobca nemá právo na náhradu trov konania a žalovanému sa ich náhrada nepriznáva. Toto rozhodnutie bolo prijaté senátom Krajského súdu v Prešove v pomere hlasov 3 : 0 (§ 3 ods. 9 zák. č. 757/2004 Z.z. o súdoch). Poučenie: Proti tomuto uzneseniu odvolanie nie je prípustné.

